นาโอยะ อิโนอูเอะ

**นาโอยะ อิโนอูเอะ** () นักมวยสากลอาชีพชาวญี่ปุ่น  ปัจจุบันเป็นแชมป์โลกของสหพันธ์มวยนานาชาติ (IBF), เดอะริง,แชมป์โลกสมาคมมวยโลก WBA (ซูเปอร์แชมป์) และแชมป์โลก WBC ในรุ่นแบนตัมเวท (118 ปอนด์) เป็นนักมวยสากลชาวญี่ปุ่นที่สามารถครองแชมป์โลก 3 รุ่น ได้เป็นคนที่ 5 ของประเทศญี่ปุ่น

## ประวัติ
เกิดเมื่อวันที่ 10 เมษายน พ.ศ. 2536 ที่เมืองซามะ จังหวัดคานางาวะ มีน้องชาย 1 คน คือ ทากูมะ อิโนอูเอะ เป็นอดีตแชมป์เฉพาะกาล WBC รุ่นแบนตัมเวท และลูกพี่ลูกน้อง 1 คน โคกิ อิโนอูเอะ 
 
เริ่มต้นการชกมวยจากมวยสากลสมัครเล่น ผ่านการชกมวยสากลสมัครเล่นมาอย่างโชกโชน โดยได้เหรียญทองจากรายการเพรสซิเดนท์คัพ เมื่อปี พ.ศ. 2554 ที่กรุงจาการ์ตา ประเทศอินโดนีเซีย และตกรอบ 3 ในรายการมวยสากลสมัครเล่นชิงแชมป์โลก 2554 ที่บากู ประเทศอาเซอร์ไบจาน โดยรวมสถิติการชกมวยสากลสมัครเล่นทั้งหมด ชนะ 75 ครั้ง แพ้ 6 ครั้ง (ชนะน็อกหรืออาร์เอสซี 48 ครั้ง
)

เมื่อหันมาชกมวยสากลอาชีพ ก็ได้เข้าสังกัดโอฮาชิยิมที่โยโกฮามะ ของฮิเดยูกิ โอฮาชิ อดีตแชมป์โลก 2 สถาบัน คือ สภามวยโลก (WBC) และสมาคมมวยโลก (WBA) ในรุ่นสตรอว์เวท (105 ปอนด์) ซึ่งนาโอยะสร้างปรากฏการณ์เป็นนักมวยชาวญี่ปุ่นที่ชกน้อยครั้งที่สุดแล้วได้ตำแหน่งแชมป์โลก คือ เพียง 6 ครั้งเท่านั้น เมื่อเป็นฝ่ายเอาชนะทีเคโอ ยกที่ 6 อาเดรียน เอร์นันเดซ นักมวยชาวเม็กซิกันได้เมื่อวันที่ 6 เมษายน พ.ศ. 2557 ที่ศูนย์กีฬาในร่มอเนกประสงค์เขตโอตะ ที่ โตเกียว(ต่อมาสถิตินี้ได้ถูกทำลายลงโดย โคเซ ทานากะ ในปี พ.ศ. 2558 ที่ชกเพียง 5 ครั้ง แล้วได้แชมป์โลก) ซึ่งก่อนหน้าที่จะได้แชมป์โลกนั้น นาโอยะได้ทั้งแชมป์ของสหพันธ์มวยภาคตะวันออกไกลและแปซิฟิก (OPBF) และแชมป์ของประเทศญี่ปุ่น ในรุ่นเดียวกันนี้มาแล้ว และเมื่อป้องกันตำแหน่งครั้งแรกก็เป็นฝ่ายเอาชนะทีเคโอ สามารถเล็ก ก่อเกียรติยิม ผู้ท้าชิงชาวไทยไปในยกที่ 11 ที่สนามกีฬาในร่มแห่งชาติโยโยงิ เมื่อวันที่ 5 กันยายน ปีเดียวกัน โดยก่อนชนะนาโอยะเป็นฝ่ายชกเอาสามารถเล็กลงไปให้กรรมการนับ 8 ได้ถึง 2 ครั้ง ในยกที่ 4 และยกที่ 6  

ต่อมาในเดือนพฤศจิกายน ปีเดียวกัน นาโอยะได้สละตำแหน่ง เพื่อเลื่อนรุ่นไปชิงแชมป์โลกของ WBO ในรุ่นจูเนียร์แบนตัมเวท กับ โอมาร์ นาร์บาเอซ เจ้าของตำแหน่งชาวอาร์เจนตินา และเป็นฝ่ายเอาชนะน็อกไปได้เพียงยกที่ 2 ในปลายปี

ปี พ.ศ. 2561 นาโอยะ อิโนอูเอะสละตำแหน่งแชมป์องค์กรมวยโลก เพื่อเลื่อนรุ่นไปชิงแชมป์โลกสมาคมมวยโลก รุ่นแบนตัมเวท (WBA) กับ เจมี แมกดอนเนลล์ เจ้าของตำแหน่งแชมป์โลกชาวอังกฤษ ในเดือนพฤษภาคม ปี พ.ศ. 2561 ที่ กรุงโตเกียว ประเทศญี่ปุ่น ผลปรากฏว่า นาโอยะ อิโนอูเอะ สามารถเอาชนะทีเคโอในยกที่ 1 และได้คว้าแชมป์โลก ในรูปแบบที่เจมีแพ้แบบสู้แทบไม่ได้จากหมัดรัวชุดของนาโอยะ

ปีถัดมา ได้ชิงแชมป์โลก IBF กับ เอ็มมานูเอล โรดริเกซ นักชกผู้ท้าชิงชาวปวยร์โตรีโก ที่สกอตแลนด์ ผลการชกนาโอยะสามารถชนะทีเคโอ​ได้อย่างรวดเร็วผิดคาดในยกที่ 2    

นาโอยะ อิโนอูเอะ เป็นนักมวยที่ได้รับความนิยมอย่างยิ่งจากแฟนมวยชาวญี่ปุ่น โดยเฉพาะในหมู่วัยรุ่นคนหนุ่มสาว เนื่องจากเป็นนักมวยที่อายุน้อย ประกอบกับหน้าตาดี เป็นนักมวยที่มีความรวดเร็ว ออกหมัดได้ว่องไว แม่นยำ หนักหน่วงและรุนแรงทั้งซ้ายขวา

เพลงที่เปิดประกอบในช่วงเวลาเดินขึ้นเวทีประจำตัวของนาโอยะ คือ "Departure" เป็นเพลงประกอบละครโทรทัศน์ญี่ปุ่นเรื่อง "Good Luck" ในปี พ.ศ. 2545 ของนาโอกิ ซาโตะ​

## เกียรติประวัติ
* แชมป์ประเทศญี่ปุ่น รุ่นไลท์ฟลายเวท
**ชิง, 25 สิงหาคม 2556 ชนะคะแนน เรียวอิจิ ทางูจิ () ที่ สกายอารีนา, ซามะ, ประเทศญี่ปุ่น
** สละแชมป์
* แชมป์ OPBF รุ่นไลท์ฟลายเวท 
**ชิง (ที่ว่าง), 6 ธันวาคม 2556 ชนะน็อกโดยเทคนิคยกที่ 5 เจอร์สัน มันชิโอ () ที่ สนามกีฬาแห่งชาติเรียวโงกุ, มหานครโตเกียว, ประเทศญี่ปุ่น
* แชมป์โลก WBC รุ่นไลท์ฟลายเวท
**ชิง, 6 เมษายน 2557 ชนะน็อกโดยเทคนิคยกที่ 6 อาเดรียน เอร์นันเดซ () ที่ ศูนย์กีฬาในร่มอเนกประสงค์เขตโอตะ, มหานครโตเกียว, ประเทศญี่ปุ่น
**ป้องกันครั้งที่ 1, 5 กันยายน 2557 ชนะน็อกโดยเทคนิคยกที่ 11 สามารถเล็ก ก่อเกียรติยิม () ที่ สนามกีฬาในร่มโยโยงิที่ 2, มหานครโตเกียว, ประเทศญี่ปุ่น
**สละแชมป์ 3 พฤศจิกายน 2557
*แชมป์โลก WBO รุ่นจูเนียร์แบนตัมเวท
**ชิง, 30 ธันวาคม 2557 ชนะน็อกยกที่ 2 โอมาร์ นาร์บาเอซ () ที่ ศูนย์กีฬาในร่มโตเกียว, มหานครโตเกียว, ประเทศญี่ปุ่น
**ป้องกันครั้งที่ 1, 29 ธันวาคม 2558 ชนะน็อกโดยเทคนิคยกที่ 2 วอลิโต ปาเรนัส () ที่ อาริอาเกะคอลิเซียม, มหานครโตเกียว, ประเทศญี่ปุ่น
**ป้องกันครั้งที่ 2, 8 พฤษภาคม 2559 ชนะคะแนน ดาบิด การ์โมนา () ที่ อาริอาเกะคอลิเซียม, มหานครโตเกียว, ประเทศญี่ปุ่น
**ป้องกันครั้งที่ 3, 4 กันยายน 2559 ชนะน็อกโดยเทคนิคยกที่ 10 เพชรบางบอน ส.ธนะภิญโญ () ที่ สกายอารีนา, ซามะ, ประเทศญี่ปุ่น
**ป้องกันครั้งที่ 4, 30 ธันวาคม 2559 ชนะน็อกโดยเทคนิคยกที่ 6 โคเฮ โคโนะ () ที่ อาริอาเกะคอลิเซียม, มหานครโตเกียว, ประเทศญี่ปุ่น
**ป้องกันครั้งที่ 5, 21 พฤษภาคม 2560 ชนะน็อกยกที่ 3 ริคาร์โด โรดริเกซ () ที่ อาริอาเกะคอลิเซียม, มหานครโตเกียว, ประเทศญี่ปุ่น
**ป้องกันครั้งที่ 6, 9 กันยายน 2560  ชนะอาร์ทีดียกที่ 6 อันโตนิโอ นิเอเบส () ที่ ดิกนิตี เฮลท์ สปอร์ด พาร์ก, คาร์สัน, สหรัฐ
**ป้องกันครั้งที่ 7, 30 ธันวาคม 2560 ชนะน็อกโดยเทคนิคยกที่ 3 โยอง โบโยซ์ () ที่ โยโกฮามะ คัลเจอรัล ยิมเนเซียม, โยโกฮามะ, ประเทศญี่ปุ่น
**สละแชมป์ 6 มีนาคม 2561
*แชมป์โลก WBA รุ่นแบนตัมเวท 
**ชิง, 25 พฤษภาคม 2561 ชนะน็อกโดยเทคนิคยกที่ 1 เจมี แมกดอนเนล () ที่ สนามกีฬาในร่มอเนกประสงค์แขวงโอตะ, มหานครโตเกียว, ประเทศญี่ปุ่น
**ป้องกันครั้งที่ 1, 7 ตุลาคม 2561 ชนะน็อกโดยเทคนิคยกที่ 1 ฆวน การ์โลส ปายาโน () ที่ โยโกฮามะ อารีนา, โยโกฮามะ, ประเทศญี่ปุ่น 
*แชมป์โลก IBF และเดอะริงรุ่นแบนตัมเวท
**ชิง (เดอะริง เป็นการชิงตำแหน่งว่าง), 18 พฤษภาคม 2562 ชนะน็อกโดยเทคนิคยกที่ 2 เอ็มมานูเอล โรดริเกซ () ที่ เอสเอสอี ไฮโดร, กลาสโกว์, สหราชอาณาจักร
**ป้องกันครั้งที่ 1 และชิงแชมป์โลก WBA ​(ซูเปอร์แชมป์) ในรุ่นเดียวกัน, 7 พฤศจิกายน 2562 ชนะคะแนน โนนิโต โดแนร์ () ที่ ไซตามะซูเปอร์อารีนา, ไซตามะ, ประเทศญี่ปุ่น
**ป้องกันครั้งที่ 2 , 31 ตุลาคม 2563 ชนะน็อกโดยเทคนิคยกที่ 7 เจสัน โมโลนีย์ () ที่ เอ็มจีเอ็มแกรนด์ลาสเวกัส, แพราไดส์, สหรัฐ
**ป้องกันครั้งที่ 3 , 19 มิถุนายน 2564 ชนะน็อกโดยเทคนิคยกที่ 3 ไมเคิล ดาสมาริญญัส () ที่ เวอร์จินโฮเทลลาสเวกัส, ​ แพราไดส์, สหรัฐ
**ป้องกันครั้งที่ 4, 14 ธันวาคม 2564 ชนะน็อกโดยเทคนิคยกที่ 8 แก่นนคร จีพีพีเรือใบไข่มุก () ที่ สนามกีฬาแห่งชาติเรียวโงกุ, มหานครโตเกียว, ประเทศญี่ปุ่น
**ป้องกันครั้งที่ 5 และชิงแชมป์โลก WBC ในรุ่นเดียวกัน, 7 มิถุนายน 2565 ชนะน็อกโดยเทคนิคยกที่ 2 โนนิโต โดแนร์ () ที่ ไซตามะซูเปอร์อารีนา, ไซตามะ, ประเทศญี่ปุ่น

## อ้างอิง

## แหล่งข้อมูลอื่น
*สถิติการชก 

หมวดหมู่:นักมวยสากลชาวญี่ปุ่น
หมวดหมู่:แชมป์โลก WBC
หมวดหมู่:แชมป์ OPBF
หมวดหมู่:แชมป์โลก WBO
หมวดหมู่:แชมป์โลก WBA
หมวดหมู่:แชมป์โลก IBF
หมวดหมู่:แชมป์โลก เดอะริง 
หมวดหมู่:นักมวยสากลผู้ไม่เคยแพ้ใคร
หมวดหมู่:แชมป์มวยสากลประเทศญี่ปุ่น
หมวดหมู่:นักมวยสากลสมัครเล่นชาวญี่ปุ่น
หมวดหมู่:บุคคลจากซามะ